**FRIT AT TALE**

(I anledning af Grundlovens 175 års fødselsdag 2024)

Frit at tale

om de ting, som kan ligge os på sinde,

det er samtalens smukke, dybe væsen,

og med ord skal man aldrig være kræsen.

Her er ordet frit,

og Danmark dit og mit.

Frit at mene

i respekt for, hvad alle andre mener.

Det er bidrag til samfundssind, der ydes,

hver gang meninger fordomsfrit kan brydes.

Her er sindet frit,

og Danmark dit og mit.

Frit at tænke,

frit at tro, frit at synes, frit at længes.

Det er summen af vore bedste tanker,

som bli’r samfundets klippefaste anker.

Her er målet frit,

og Danmark dit og mit.

Frit at samles

om hvad vi hver især kan finde vigtigt,

dele drømme og ytre, hvad vi tænker,

ingen statsmagt skal lægge sind i lænker.

Her er spillet frit,

og Danmark dit og mit.

Frit at stemme

i respekt for de mange andre stemmer,

det er ånden fra 1849,

som til stadighed vokser og bli’r større.

Her er valget frit,

og Danmark dit og mit.

Frit at elske

dette land, vore forfædre har bygget.

Lad os åbne os op, men lad os værne

om den ret, som er selve livets kerne.

Udsynet er frit,

og Danmark dit og mit.

Sigurd Barrett 2023